
Бүген Казанда Татарстан нефть-газ химиясе форумы ачылды.

Чара «Казан Экспо» халыкара күргәзмә комплексы мәйданчыгында уза.

Форумны Татарстан Республикасы Рәисе Рөстәм Миңнеханов башлап җибәрде.

Ачылу тантанасында чыгыш ясаганда, Рөстәм Миңнеханов искә төшергәнчә, быел әлеге вакыйга республикада нефть чыгара башлауга 80 ел тулуга багышлана.

"30 ел дәвамында Нефть һәм газ сәнәгате хезмәткәрләре көнен бәйрәм итү алдыннан безнең республика эре халыкара Нефт-газ сәнәгате форумын үткәрү урыны булып тора», - диде ул.

Рөстәм Миңнеханов билгеләп үткәнчә, соңгы елларда Татарстанда нефть-газ химиясе тармагының иң эре объектлары ачыла һәм эшли, алга таба фәнни-техник үсеш өчен барлык шартлар тудырылган, нәтиҗәле технологияләр эшләнгән һәм уңышлы кулланыла.

Татарстан Рәисе чит ил кунакларына шундый авыр вакытта Татарстанга килүләре өчен рәхмәт белдерде. "Ачык хезмәттәшлек, фикер алышу һәм эшләнмәләр белән уртаклашу дуслык мөнәсәбәтләрен үстерүгә яңа этәргеч бирер дип ышанам", - дип белдерде Татарстан җитәкчесе.

Рөстәм Миңнеханов ассызыклаганча, форумда Россиянең 27 төбәгеннән һәм чит илләрдән 180дән артык алдынгы компания катнашачак.

"Форум мәйданчыгы үзара файдалы хезмәттәшлекне дәвам итү, яңа эшлекле элемтәләр урнаштыру, дөнья икътисады кризисы нәтиҗәләрен җиңү өчен көчләрне берләштерү өчен нәтиҗәле корал булачак», – дип нәтиҗә ясады ул.

Исегезгә төшерәбез, форум кысаларында эшлекле очрашулар һәм сөйләшүләр, республика нефть химиясе продукциясен төзелеш тармагында, юл төзелешендә куллануны киңәйтү кебек темалар буенча түгәрәк өстәлләр утырышлары узачак.

Шулай ук "Газпромбанк" АҖнең эшлекле иртәнге аш узачак, анда проектларны яңа шартларда гамәлгә ашырганда инвестицияләргә нәтиҗәле идарә итү турында фикер алышачаклар.
Рөстәм Миңнеханов Татарстан нефть газ химиясе 2023 форумын ачты